b'\n_START_ARTICLE_\nMart Ogen\n_START_SECTION_\n\xc5\xbdivljenjepis\n_START_PARAGRAPH_\nPesnik in prevajalec Mart Ogen, s pravim imenom Miro Bo\xc5\xa1tjan\xc4\x8di\xc4\x8d, je \xc5\xa1tudiral nem\xc5\xa1\xc4\x8dino, italijan\xc5\xa1\xc4\x8dino in dramaturgijo. Diplomiral je na germanistiki na Filozofski fakulteti v Ljubljani. \xc5\xa0tudijsko je potoval v ZDA in na Japonsko. Pisal je filmske kritike, prevajal je in dolgo je bil urednik pri Pre\xc5\xa1ernovi dru\xc5\xbebi. Bival je nekaj \xc4\x8dasa v ZDA, Angliji in na Japonskem. V svobodnem poklicu je prevajal moderne ameri\xc5\xa1ke, angle\xc5\xa1ke in japonske pesnike in pisatelje.\n_START_SECTION_\nPesmi in zbirke\n_START_PARAGRAPH_\nNjegove pesmi razodevajo vpliv beatni\xc5\xa1tva; pisane so v prostem verzu, brez ritmi\xc4\x8dne in metri\xc4\x8dne podstave, ve\xc4\x8dkrat popartisti\xc4\x8dno. Uveljavil se je z miselno, kriti\xc4\x8dno in ljubezensko poezijo, v kateri je zaznati tudi sledove njegovih popotovanj po omenjenih dr\xc5\xbeavah. Osem pesmi iz njegove zadnje zbirke Na morju in v gozdu, iz\xc5\xa1la je leta 1979, je interpretiral Brane Grubar, oddaja pa je bila prvi\xc4\x8d na sporedu na TV v Literarnem nokturnu, 30.9. 1998.'